Talle skilpaaie vrek ná vergiftigingArgieffoto van die Lissemys punctata-skilpad (Foto: Harikrishnan S, eie werk via Wikimedia Commons) Talle skilpaaie het in ŉ meer naby Mumbai in Indië gevrek nadat hulle vermoedelik doelbewus vergiftig is, het natuurbewaringskenners Sondag aan AFP gesê. Bewaringswerkers is in kennis gestel van die voorval ná ŉ plaaslike politikus hulle versoek het om ondersoek in te stel oor ŉ onaangename reuk naby die water in Kalyan, sowat 50 km oos van Indië se vermaaklikheidshoofstad. Suhas Pawar van die bewaringsgroep sê 57 Lissemys punctata-skilpaaie het gevrek. Ses is gered. Hy het aan AFP gesê inwoners het waarskynlik die skilpaaie doodgemaak om te verhoed dat hulle die vis vreet wat hulle onwettig in die meer teel. “Alles word ondersoek. Nadoodse ondersoeke en wetenskaplike analise sal die presiese oorsaak van die vrektes onthul,” het Pawar bygevoeg. Volgens hom het Covid-19-beperkings die afgelope twee jaar waarskynlik gelei tot ŉ toename in die plaaslike skilpadbevolking. “Beperkings op menslike aktiwiteit verhoog waarskynlik die visgetalle en dié skilpaaie vermeerder omdat hulle die visse vreet. Dit het sommige inwoners ontstoke gelaat.” Die Lissemys punctata-skilpad is nie seldsaam nie, maar is ŉ beskermde spesie onder die Wet op Natuurbeskerming.